Miklir vatnavextir eru nú um norðanvert landið þar sem snjór er enn í fjöllum og snjóbráð mikil í hlýindunum. Vegir í Eyjafirði og Fnjóskadal hafa skemmst og þá hafa bændur orðið fyrir tjóni þar sem tún og kornakrar eru umflotin vatni. Þetta eru að likindum mestu flóð í meira en þrjá áratugi.
Mestu vatnavextirnir eru í Eyjafirði og Skagafirði og vestur á Ströndum. Þannig flæða Eyjafjarðará, Svarfaðardalsá og Hörgá yfir bakka sína - þá er mjög mikið rennsli í Hjaltadalsá í Skagafirði og Hvalá á Ströndum er í miklum vexti. Eftir því sem næst verður komist eru vegaskemmdir aðeins bundnar við Eyjafjörð og Fnjóskadal. Eyjafjarðarbraut eystri fór í sundur við Þverá og er vegurinn lokaður þaðan og inn undir Möðruvelli þar sem Eyjafjarðará hefur flætt yfir brú á veginum. Þá er vegurinn við Illugastaði innst í Fnjóskadal farinn í sundur. Það flæðir víða yfir tún og kornakra í Eyjafjarðarsveit. Sigurgeir Hreinsson, framkvæmdastjóri Búnaðarsambands Eyjafjarðar, segir ljóst að bændur hafi orðið fyrir tjóni.
Það eru nokkur tilfelli þar sem þetta fer yfir ræktunarland og ég veit dæmi um talsverða kornrækt sem verður væntanlega ónýt. Menn sáu í hvað stefndi og voru snöggir til að heyja, þó menn hafi ekki ætlað að heyja alltsaman alveg strax, en heyjuð í snatrið áður en flæddi yfir.
Þá hafi fallið skriður inni í dölum og þá berist leir með lækjum og ám og kaffæri gróðurinn, bæði á ræktuðu landi, en einnig villt kjarr og trjágróður.
Það verður svo mikill leir sem fer yfir allt og uppskeran svona hálfónýt þar sem þetta fer yfir tún.
Og hann segist sjaldan hafa séð aðra eins vatnavexti.
Þó var akkúrat um þessi sömu mánaðarmót 1986, semsagt fyrir 35 árum, eitthvað sambærilegt. Ég á allavega myndir af ákveðnum stöðum þar sem mér sýnist þetta ver svipað mikið
Lögregla hvetur vegfarendur til að fara varlega og vera ekki á ferðinni að óþörfu þar sem vatnið er mest. Það getur flætt yfir vegi og ár, og lækir geta rofið vegi þegar minnst varir og skemmt brýr. Þá eru íbúar við Glerá á Akureyri beðnir um að vera ekki á göngustígum og lægðum kringum ána, en hún er í gríðarlegum vexti.
Enn eru miklir vatnavextir í hlýindum og snjóbráð á norðanverðu landinu. Vegagerðin fylgist grannt með vegum sem hafa sums staðar látið undan vatnsflaumnum og óttast er að tjón hafi orðið hjá bændum í Eyjafirði þar sem vatn og aur flæðir yfir ræktað land. 